จริงๆ นี่คือตัวตนที่แท้จริงของไช้ชวนชิม คือชอบกินข้าวแกง ก๋วยเตี๋ยวข้างถนน ที่เห็นรีวิวอาหารฮิโซตามห้างดังทั้งหลายนี่ไม่ช่าย ไม่ช่ายนะ กินไม่ได้บ่อยขนาดนั้น ถูกกินได้ แพงกินดี สรุปว่ากินได้หลากหลาย ไม่จำกัดเวลาและสถานที่

ร้านนี้เป็นรถเข็นอยู่ในซอยสุขุมวิท 61 ใกล้ๆ กับคอมมูนิตี้มอลล์ Park Lane อยู่เยื้องๆ กับร้าน Counting Sheep ผมเดินผ่านหน้าร้านอยู่เป็นประจำ โฉบไปเฉี่ยวมา แต่ไม่เคยได้กิน วันนี้รู้สึกอดอยากปากแห้ง อยากหาของถูกๆ กินดูบ้าง เลยลองสั่งก๋วยเตี๋ยวไก่มะระมากินดู ชามมาตรฐานราคาเพียง 35 บาท เพิ่มน่องไก่ 1 น่องชามละ 40 บาทเอง ถูกมากๆ ทีแรกนึกว่าน้ำซุปจะเค็มปี๋ ปรากฎว่าอร่อยพอใช้ได้เลย เหมาะสำหรับวันที่กระเป๋าฉีก กลุ่มลูกค้าเป้าหมายของร้านนี้คือพนักงานไซต์ก่อสร้าง รปภ. แม่บ้าน อะไรประมาณนี้ ถึงหน้าผมจะไม่เข้าพวก แต่ก็แอบย่องมากินได้ ไม่ผิดกฎ ใครอยากนึกเปลี่ยนบรรยากาศกินก๋วยเตี๋ยวบนฟุตบาท ท่ามกลางอากาศร้อนแสนอบอ้าว ลองดูนะฮะ สะใจดี